जहां ‘आप की सरकार’ लिखा हैं वहां से ‘आप’ हटेगा, पेट्रोल पंप से हटाए गए मोदी के फोटो

नई दिल्ली. मुख्य निर्वाचन अधिकारी कार्यालय ने साफ किया है कि आम आदमी मोहल्ला क्लीनिक से ‘आम आदमी’ शब्द को ढकने के साथ ही दिल्ली सरकार के लोगो में लिखा-‘आप की सरकार’ में से ‘आप’ शब्द ढका जाएगा। मुख्य सचिव को पहले भी निर्देश दिए गए हैं कि सरकारी खर्च पर कहीं भी राजनीतिक लोगों की फोटो, नाम या किसी राजनीतिक दल का आभास कराने वाले शब्द हैं तो उसे हटाएं। इस मामले में सीईओ दफ्तर को शिकायतें भी मिली हैं। जबकि आम आदमी पार्टी ने ये शब्द आम आदमी का प्रतिनिधित्व करने की बात कहकर चुनाव आयोग से मांग की है कि इसे न हटाया जाए।

भास्कर के सवाल पर सीईओ डॉ. रणबीर सिंह ने माना कि यहां आप शब्द से आम आदमी पार्टी का संदेश जा रहा है इसलिए इसे हटवाएंगे। पेट्रोल पंपों पर उज्जवला योजना में पीएम की फोटो भी हटाए गए हैं। डॉ. रणबीर सिंह ने वोटर्स से अपील की है कि जहां कहीं आदर्श चुनाव आचार संहिता का उल्लंघन जिसमें सरकारी खर्च से किसी नेता की फोटो लगी हो या उसका नाम लिखा दिखे तो चुनाव आयोग के सी-विजिल एप पर शिकायत करें, 100 मिनट में कार्रवाई होगी।

91 हजार पोस्टर-होर्डिंग हटाए गए :

लोकसभा चुनाव की आचार संहित 10 मार्च की शाम को लागू हुई तब से दिल्ली में एजेंसियां 91 हजार पोस्ट-बैनर और होर्डिंग हटा चुकी। आचार संहिता का उल्लंघन करने के लिए 2 शिकायत भाजपा के खिलाफ और 3 आम आदमी पार्टी के खिलाफ दर्ज की गई। ये सभी शिकायत बिना अनुमति लिए एक-दूसरे पार्टी का घोषणा पत्र जलाने व बिना अनुमति कार्यक्रम करने से संबंधित हैं। वहीं आम आदमी पार्टी के खिलाफ चार, कांग्रेस के खिलाफ एक और दो गैर राजनीतिक संगठनों के खिलाफ एफआईआर प्रॉपर्टी डिफेसमेंट के दर्ज किए गए हैं।